Gandia acelera su transformación con inversiones históricas y políticas centradas en las personas
17 junio 2025

## Gandia acelera su transformación con inversiones históricas y políticas centradas en las personas17 junio 2025Última actualización: 17 junio 2025

![](../gestion/img/b7f915ecbc259f2d09cf87e51f5bed26231e86877c827d526cbc4af2f904c581.jpg)  
  

Dos anys després d’assumir de nou la responsabilitat de governar Gandia, l’alcalde **José Manuel Prieto**, acompanyat de la primera tinent d’alcaldia, **Alicia Izquierdo**, i la resta de l’equip de govern, ha comparegut davant dels mitjans per a realitzar un ampli balanç de gestió. Una intervenció amb la qual l’executiu municipal ha volgut subratllar el moment de transformació que viu la ciutat.

  
La primera autoritat municipal ha estat clara: “_Gandia està canviant, i ho fa amb estabilitat, rigor i una clara vocació de futur_”. “_La Gandia de hui no és la d’abans de dos anys; és una ciutat millor, més moderna, més justa i més preparada per a afrontar els seus reptes_”, afirmava l’alcalde, que apel·lava a la perspectiva que ofereix aquest equador de legislatura per a “_entendre d’on venim, valorar on estem i projectar cap a on anem_”.

**Projectes finalitzats i en marxa**  
Aquesta transformació es materialitza en més de 120 milions d’euros en inversions, tant públiques com privades, que estan redissenyant la ciutat des dels seus fonaments. L’alcalde ha recordat que en només dos anys s’ha obert l’espai sociosanitari com el de Roís de Corella; s’han renovat tots els centres educatius públics; edificis públics, com el Centre Social Marcel·lí Pérez o el Mercat del Prado; ja està en funcionament el dipòsit de tempestes Clot de la Mota i la plaça de l’Aigua; s’han millorat tres polígons industrials i s’ha finalitzat el carril bici del polígon Benieto. El Palau de Justícia és una realitat junt al seu nou pàrquing; s’ha obert l’Oficina d’Atenció a la Ciutadania i restaurat el campanar de la Seu Col·legiata, entre altres.  
A més, i respecte als projectes en execució, s’ha mencionat el sector Sanxo Llop (executat ja al 25%), la millora de l’avinguda del Grau i de la Pau; el carrer Jesuïtes i l’entorn de l’ajuntament; l’IES Ausiàs March, la renaturalització del barranc de Beniopa i l’àrea de jocs infantils al Parc Ausiàs March.

  
“_No es tracta sols de construir edificis o reformar carrers. El que busquem és millorar la qualitat de vida de les persones, generar oportunitats i fer de Gandia una ciutat on viure millor_”, va subratllar Prieto, posant en valor els bons resultats de l’estratègia **Avant Gandia**.

  

**Habitatge i persones al centre**Un dels pilars d’aquesta legislatura és la política d’habitatge, on el pioner **Pla Vivenda** s’ha convertit en referent. En només dos anys, l’Ajuntament ha impulsat mesures patrimonials, urbanístiques, fiscals, financeres i de regeneració urbana posant en marxa tres ARRUR a Ferroviaris, Benicanena i Beniopa.  
S’han atorgat 32 llicències d’obra, més de 250 llicències entre obra nova i rehabilitació, mobilitzat 6.500 euros en subvencions per aflorar habitatge buit al mercat de lloguer, alhora que s’han gestionat ajudes al lloguer, bono Jove i col·lectius d’especial vulnerabilitat per valor de 500.000 euros.  
En paraules de l’alcalde, “_poques ciutats han fet tant en tan poc temps en matèria d’habitatge. I els resultats ja comencen a notar-se_”.

  

**Millora d’instal·lacions esportives**Respecte al **Pla Resol**, Prieto ha recordat la construcció de l’skate park bowl i l’impuls d’obres de millora en pràcticament totes les instal·lacions esportives. En aquest punt, ha informat que ja s’han iniciat els treballs a l’entorn de la pista d’atletisme, i que el projecte del tartan ja està adjudicat. “E_n només dos anys hem invertit més de 6,5 milions d’euros en millores a les dues piscines, el pavelló de bàsquet, el pavelló d’halterofília, la modernització de l’estadi Guillermo Olagüe, els camps de futbol de Roís de Corella, Fort Llopis i beisbol, així com en la renovació de les pistes de tenis_”, ha incidit.

  

**Espai públic, polítiques socials i de foment comercial**En aquest àmbit, el govern municipal també ha reforçat el control de l’incivisme amb l’aplicació del **Pla Respecte**, que combina mesures sancionadores, campanyes divulgatives i pedagògiques, i una important inversió a l’espai públic: renovació de 9.000 luminàries, més de 500.000 euros en mobiliari urbà i una brigada de resposta ràpida que ha atès més de 20.000 incidències.  
L’alcalde ha sigut clar: “_Estem humanitzant places i carrers, embellint la ciutat com mai, fent-la més accessible i amable. Volem que els espais públics deixen de ser simples llocs de pas i es convertisquen en punts de trobada, de vida compartida_”.  
En paral·lel, s’han implementat polítiques socials innovadores com el **Pla Parlem**, centrat en la salut mental juvenil i que ha atès ja més de 330 joves, o el Pla Radars, que ja acompanya 46 persones majors que viuen soles i que compta amb una xarxa de 100 col·laboradors, entre farmàcies, voluntaris i professionals socials.  
L’impuls al comerç local també ha estat prioritari, amb el **Pla Alcem Persianes** que ha facilitat l’obertura de 17 nous establiments, i la línia **Renovem Comerç**, dirigida a consolidar negocis de recent creació.

  

**DANA i emergències**  
L’alcalde ha destacat que la ciutat ha respost eficaçment davant les emergències. En el cas de la DANA, tot i no arribar directament, es va actuar des del primer moment tancant escoles i activant serveis bàsics per a previndre possibles inundacions, coordinant ajuda amb empreses i ciutadans per arribar ràpidament a les zones afectades. A més, ha subratllat: “_Gandia està preparada per afrontar emergències importants, com es va demostrar en el tall massiu de llum del 28 d’abril, mostrant la fortalesa dels seus serveis públics i la capacitat de la ciutat_”.

  

**Més creixement, mes ocupació i menys deute**

Prieto també s’ha aturat en els indicadors econòmics, afirmant que tots els indicadors socioeconòmics mostren que la ciutat va pel bon camí, amb més creixement econòmic, més ocupació i menys deute en aquests dos anys. Destaca que l’afiliació a la Seguretat Social ha augmentat, amb 1.764 persones més que fa dos anys, i que l’atur ha disminuït notablement, amb gairebé 836 inscrits menys. A més, la ciutat paga les seues obligacions en un mitjà de 19 dies, la meitat del límit legal. La gestió municipal ha reduït el deute heretat en 17 milions d’euros i s’espera una reducció total de 23 milions per a finals de 2025. També ha aconseguit eliminar el risc financer en renegociar el deute amb el Ministeri d’Hisenda, i hi ha anunciat que es preveu que a final d’any l’Ajuntament no tindrà deute amb bancs privats, passant tot el passiu financer a mans de l’Estat.

  

**Una mirada estratègica: Sanxo LLop, Port i pavelló Gandia Arena**  
La primera autoritat ha desgranat els tres pilars estratègics sobre els quals s’estructura el futur desenvolupament urbà i econòmic de la ciutat: el sector de Sanxo Llop, el Port de Gandia i el nou pavelló Gandia Arena.  
  

En l’àmbit de **Sanxo Llop,** l’alcalde ha informat que les obres d’urbanització ja estan executades en un 25% i que s’estan coordinant amb importants projectes en marxa. Entre ells destaca la construcció d’un hotel, el nou Centre de Dia per a persones amb diversitat funcional intel·lectual i un complex sanitari anomenat Novaedat, que inclourà dos blocs: una residència per a persones majors i una altra per a persones amb problemes de salut mental. A més, ha recordat que pròximament s’obrirà també una nova residència al Passeig Germanies. En total, aquests equipaments suposaran la creació de més de 350 noves places sociosanitàries, la qual cosa reflecteix una clara aposta per reforçar l’atenció social i sanitària a la ciutat.

  
Prieto ha subratllat també que Gandia travessa un moment de gran dinamisme en el sector turístic, gràcies a una aposta hotelera sense precedents, amb 40 milions d’euros d’inversió privada destinats a nous allotjaments. Actualment, hi ha dos nous hotels en marxa, un ecocamping i quatre hotels en procés de reforma. Un d’aquests hotels és l’Hotel Indigo Gandia, ubicat a la zona Ducal, que obrirà les seues portes en les pròximes setmanes.

Quant al **Port de Gandia**, l’alcalde ha assenyalat que s’estan donant passos ferms per convertir-lo en un espai més competitiu i funcional. Entre les actuacions en marxa s’inclouen la implantació del centre de l’IEO-CSIC, la creació d’una nova marina, la remodelació dels tinglados i la humanització de les avingudes del Grau i de la Pau, amb l’objectiu de millorar l’accessibilitat i la qualitat urbana de l’entorn. A més, ha anunciat que una nova empresa ja opera al port, cosa que contribuirà a dinamitzar l’activitat econòmica. En les pròximes setmanes es donaran a conèixer novetats sobre l’edifici del CSIC i l’avanç del projecte dels tinglados, que, encara que amb cert retard, segueix el seu curs.

Finalment, respecte al **Pavelló Gandia Arena**, Prieto ha anunciat que ja s’ha adjudicat la primera fase d’aquesta infraestructura, que es perfila com un motor clau per al desenvolupament econòmic i social de Gandia. “_El Gandia Arena esdevindrà un motor de desenvolupament per a la ciutat. La seua funció multifacètica el posiciona com un epicentre per a esdeveniments esportius, culturals i d’oci_”.

  

**Reptes de futur**  
En aquest sentit, Prieto ha destacat que la gestió de l’executiu es centra a modernitzar els serveis públics, reforçar la seguretat i fomentar la participació ciutadana. Entre els projectes clau està la renovació total del transport urbà amb una nova flota d’autobusos més sostenibles, major freqüència i tecnologia avançada. També es planteja una nova ordenança del padró per a millorar la gestió pública i evitar fraus, així com la reforma de l’ordenança de mobilitat per a regular l’ús de patinets, exigint casc i assegurança obligatòria.

  
En matèria de seguretat, s’instal·laran 38 càmeres de videovigilància en diferents barris, amb l’objectiu de prevenir i actuar amb més eficàcia davant actes incívics o delictius.

A més, es preveu la creació d’un espai polivalent per a associacions, responent a una demanda ciutadana. Finalment, s’impulsaran pactes de ciutat amb els portaveus dels grups polítics per a assolir consensos en temes clau com infraestructures, habitatge i governabilitat, buscant estabilitat i polítiques per damunt dels interessos partidistes.

Com a conclusió, l’alcalde de Gandia ha destacat que la ciutat està vivint una de les seues transformacions més profundes i ambicioses en dècades. “_En només dos anys s’ha passat de la il·lusió als fets, amb millores visibles no sols a l’espai urbà, sinó també a la qualitat de vida, els serveis i la justícia social_” i ha assenyalat que mentre es manté l’ordre econòmic, s’estan renovant simultàniament espais que milloren la qualitat de vida de tots.

  
Finalment, ha reivindicat el treball de l’equip de govern, guiat per la responsabilitat, la proximitat i una visió comuna de ciutat i ha conclòs amb un missatge clar: “_el millor encara està per arribar i es farà entre tots, continuem transformant Gandia. Continuem avançant_”.

  

Per la seua banda, **Alícia Izquierdo**, portaveu de Compromís més Gandia, formació sòcia de govern, i primera tinenta d’alcaldia ha reivindicat “_aquests dos anys de gestió responsable, valenta i coherent. Pensem que hem sigut una peça fonamental per garantir l’estabilitat institucional. I si alguna cosa ens defineix, és que treballem amb responsabilitat, però també amb exigència i amb una veu pròpia. Perquè la diversitat en el si del govern no és un problema, és una riquesa_”.

La primera tinenta d’alcaldia ha assegurat que en aquests dos anys de transformació, Gandia ha avançat en el model de “ciutat de les persones”, “una Gandia pensada per a viure-hi, educar, compartir i protegir el nostre entorn”. I ha fet un xicotet balanç de les àrees que gestiona tant ella, com Esther Sapena: “_Hem fet molt, i queda molt per fer. Continuarem governant amb idees clares, valentia i valors. Perquè estimem Gandia i creiem en el seu futur. Tenim clara quina és la ciutat moderna, del segle XXI que volem: una ciutat verda, feminista, justa, educadora i valenciana_”.

  
Entre els reptes de futur ha destacat, per exemple, renaturalitzar la ciutat: “_intensificant la recuperació d’espai públic per a les persones, estendre les zones de baixes emissions i completar la renaturalització del riu i barrancs. Desenvolupar completament el Pla d’Infraestructura Verda i ampliar la xarxa de refugis climàtics_”. Així com “_un front comú_” del govern contra “_les retallades socials, sanitàries, educatives o lingüístiques impulsades per la Generalitat. Per convicció i en defensa del benestar de la nostra gent cal reclamar el finançament i les ajudes que ens mereixem per a garantir serveis públics de qualitat i que la transformació de la ciutat no s’ature_”.